Weermag-moord: Vrou vry, 2 ander vas | Netwerk24
Weermag-moord: Vrou vry, 2 ander vas
Deur Maygene de Wee 07 Desember 2017 09:28
Die vrou wat in verband met die moord van stafsers. Preston Titus deur die polisie ondervra is, is intussen vrygelaat.
Twee ander mense bekend aan die vrou, 'n man (23) en 'n vrou (37), is deur die polisie in hegtenis geneem.
Kapt. Malcolm Pojie, polisiewoordvoerder in die Suid-Kaap, het bevestig dat die twee mense Woensdagmiddag in hegtenis geneem is. Pojie kon nie bevestig wanneer die twee verdagtes in die hof verskyn nie.
Titus se lyk is Saterdagoggend deur sy vrou, Magdaleen (Maggie) Titus, in hul weermaghuis by die infanterieskool in Oudtshoorn gekry. Hy het verskeie steekwonde aan sy rug en sy ken gehad. Magdaleen is 'n raadslid in die Groter Oudtshoorn-munisipaliteit en lid van die ANC se provinsiale uitvoerende raad in die Wes-Kaap.
Preston Titus Foto:Verskaf
Titus is oorspronklik van Worcester.
Die polisie het Sondag reeds gesê daar was geen teken van gedwonge toegang tot die huis nie.
Bronne met kennis van die ondersoek het Sondag gesê Magdaleen en hul jongste dogter (15) het in die hoofslaapkamer geslaap. Titus het in 'n ander slaapkamer in die huis geslaap toe hy vermoor is.
Hul oudste dogter (17) wat by vriende gekuier het, het ná middernag by die huis gekom en aan haar pa se kamervenster geklop vir hom om die deur vir haar oop te maak. Sy het haar pa ook probeer wakker bel, maar hy het nie gereageer nie. Magdaleen het toe wakker geword van die geklop aan haar man se kamervenster en gaan kyk hoekom hy nie opstaan nie. Sy het hom toe dood aangetref.